Sakeliga dien PAIA-aansoeke in by 278 munisipaliteite - Sakeliga
Inisiatiewe > Regsuksesse > Sakeliga dien PAIA-aansoeke in by 278 munisipaliteite
Volgens Daniel du Plessis, regsontleder by Sakeliga, kan munisipaliteite en ander staatsorgane ingevolge hierdie regulasies in sekere omstandighede voorkwalifikasiekriteria vir tenders stel.
“Hierdie voorkwalifikasies word toenemend toegepas om alle maatskappye wat nie op vlak 1 of 2 aan die BSEB-vereistes voldoen nie, te verhinder om vir die verskaffing van produkte en dienste aan munisipaliteite te tender. Die gevolg daarvan is dat baie maatskappye – selfs ook sommige met ’n meerderheid swart aandeelhouding – nie met die staat sake kan doen nie.”
Daar is talle voorbeelde:
Mbombela Plaaslike Munisipaliteit, tender 27/2019, wat BSEB vlak 1 as ‘n voorkwalifikasie stel om te bie vir die verskaffing en verskuiwing van meubels.
Manguang Metro Munisipaliteit, tender MMM/BID 518: 2018/2019, wat BSEB vlak 1 as ‘n voorkwalifikasie stel om te bie vir die opgradering van strate en stormwaterinfrastruktuur.
Setsoto Plaaslike Munisipaliteit, tender T26 (17/18), wat BSEB vlak 1 as ‘n voorkwalifikasie stel om te bie vir die verskaffing van grootmaat elektriese materiaal.
“Sakeliga is baie besorg oor hierdie tendens. Sulke streng uitsluitings sal mededinging onvermydelik verminder – en daarmee saam sal dit lei tot hoër pryse en swakker prestasie van kontrakteurs,” sê Du Plessis.
Sakeliga het onlangs ’n oproep gedoen vir die opskorting van soortgelyke voorkwalifikasies vir tenders by Eskom en het ’n beroep op die publiek gedoen om sy memorandum by www.pickmypower.co.za te steun.
“Dit is besonder griewend in die lig van die feit dat baie van hierdie munisipaliteite reeds wanfunksioneel is. Munisipaliteite het in effek hulle eie hande vasgebind en laat dit aan inwoners oor om die gevolge te dra.
“Dit kom daarop neer dat die regering besluit het om basiese dienste op te offer ten einde sy SEB-beleid te bevorder. Dit is tyd om te herprioritiseer – en tyd om te begin om mense op werklike, tasbare maniere te bemagtig. Hierdie absolute uitsluitings moet beëindig word, en alle tenders moet oop wees vir oorweging.”
In sy aansoeke vra Sakeliga onder meer munisipale beleide oor die instelling van rasgebaseerde voorkwalifikasies en rekords van onlangse tenders wat op grond van sulke maatreëls geadverteer is.
“Ons beoog om hierdie data te gebruik om ondersoek in te stel na die mate waarin hierdie kwessie die publiek raak, asook vir ander doeleindes soos om ’n handleiding op te stel vir hoe munisipaliteite sakevriendelik kan wees,” sê Du Plessis.